b'\n_START_ARTICLE_\nDen store nasjonale moderlosjen Til de tre glober\n_START_SECTION_\nEtymologi\n_START_PARAGRAPH_\nStorlosjens navn er \xc2\xabZu den Drei Weltkugeln\xc2\xbb, Til de tre glober. Betydningen er derimot uklar, og det har egentlig aldri kommet noen entydig forklaring p\xc3\xa5 den fra storlosjens side._NEWLINE_Det tyske ordet Weltkugel (\xc2\xabverdenskule\xc2\xbb) er i seg selv en h\xc3\xb8ytklingende, men d\xc3\xa5rlig oversettelse av det franske ordet globe. Storlosjens opprinnelige navn var Aux trois globes. I 1723 ble det i London grunnlagt en frimurerlosje med tittelen Globe Lodge, og den tyske storlosjen ble oppkalt etter denne og tilf\xc3\xb8yde det hellige tretall i benevnelsen._NEWLINE_Tretallet kan st\xc3\xa5 for de tre kontinenter som var kjent i Europa i eldre tid, nemlig Europa, Asia og Afrika. P\xc3\xa5 disse tre kontinenter ble tanken om Humanitas utbredt gjennom gresk-romersk filosofi og etikk. De tre verdenskuler med \xc3\xb8rnen svevende over dem, symboliserer verdensherred\xc3\xb8mmet gjennom ideene til Humanitas. \xc3\x98rnen inngikk dessuten i flagget til kongeriket Preussen, som Berlin var en del av da storlosjen ble grunnlagt i 1740._NEWLINE_Det som imidlertid er klart er at Fredrik II av Preussen ved grunnleggelsen var inspirert av v\xc3\xa5penskjoldet til den florentinske slekten Medici, som benyttet tre verdenskuler som et symbol p\xc3\xa5 fullkommenhet. De tre verdenskulene symboliserer ogs\xc3\xa5 kraft, kj\xc3\xa6rlighet og skj\xc3\xb8nnhet, som senere ble de tre store lysene i det kongelige italienske akademi. De tre klodene representerer en himmelsk klode, en jordklode og en armillarsf\xc3\xa6re._NEWLINE_Enkelte frimurere har henvist til en roman av Anna Eufemia Carolina von Adlersfeld-Ballestrem (1854\xe2\x80\x931941) med tittelen \xc2\xabFortellingen om elven\xc2\xbb, hvor det st\xc3\xa5r skrevet \xc2\xab...jeg visste at symbolet p\xc3\xa5 Buddhas l\xc3\xa6re, Tschintamani [cint\xc4\x81ma\xe1\xb9\x87i, \xe0\xa4\x9a\xe0\xa4\xbf\xe0\xa4\xa8\xe0\xa5\x8d\xe0\xa4\xa4\xe0\xa4\xbe\xe0\xa4\xae\xe0\xa4\xa3\xe0\xa4\xbf], de tre kulene som er ledsaget av lyn, forekommer p\xc3\xa5 sv\xc3\xa6rt gamle ulltepper fra Midt\xc3\xb8sten.\xc2\xbb Av denne grunn ble Freiherr von Blitzenstein overbevist om at det ikke dreide seg om tre jordkuler, men om tre perler. Cint\xc4\x81 (\xe0\xa4\x9a\xe0\xa4\xbf\xe0\xa4\xa8\xe0\xa5\x8d\xe0\xa4\xa4\xe0\xa4\xbe) er nemlig navnet p\xc3\xa5 id\xc3\xa9en, mens ma\xe1\xb9\x87i (\xe0\xa4\xae\xe0\xa4\x87) betyr juvel, dyrebar juvel, perle, etc. p\xc3\xa5 sanskrit. Buddhister skal alltid rette sine tanker mot den hvis de \xc3\xb8nsker \xc3\xa5 oppfylle noen \xc3\xb8nsker, og de omtales gjerne som \xc3\xb8nskesteiner og \xc3\xb8nskeperler._NEWLINE_Stephan Kekule von Stradonitz (1863\xe2\x80\x931933) mente at tolkningen av de tre glober, som holder jorden sammen med sin mystiske triangel, er den enkleste og mest naturlige tolkningen. I enkelte engelske frimurerlosjer er de to s\xc3\xb8ylene kronet med jorden og himmelsf\xc3\xa6ren. Ogs\xc3\xa5 i systemet til Freimaurerbund zur aufgehenden Sonne (F.z.a.S.) anvendes symbolsk den himmelske sf\xc3\xa6ren som svever over alteret.\n_START_SECTION_\nEn \xc2\xabgammelpr\xc3\xb8yssisk\xc2\xbb losje\n_START_PARAGRAPH_\nDa frimureriet ble introdusert i Tyskland p\xc3\xa5 1700-tallet, var det polarisert i to hovedretninger. Den ene av disse utgjorde en konservativ og nasjonalistisk retning. Blant annet hadde ikke j\xc3\xb8der adgang til logene. Denne retningen var representert av Den strikte observans (1751), s\xc3\xa5vel som av de tre \xc2\xabgammel-pr\xc3\xb8yssiske\xc2\xbb logene, nemlig Den store nasjonale moderlosjen Til de tre glober (1740). Storlosjen i Preussen (1760) og Den tyske store landslosje (1770). _NEWLINE_Storlosjen \xc2\xabZur Sonne\xc2\xbb, som ble grunnlagt i 1741 og som grunnla flere losjer i Norge, representerte den liberale fl\xc3\xb8yen, med st\xc3\xb8rre vekt p\xc3\xa5 humanistiske verdier. Sammen med fem andre storlosjer, ble Zur Sonne derfor etter hvert kjent som  \xc2\xabdet humanit\xc3\xa6re frimureriet\xc2\xbb._NEWLINE_De fem andre \xc2\xabhumanit\xc3\xa6re storlogene\xc2\xbb var Storlosjen i Hamburg (1737), Det eklektiske frimurerforbund (1741), Den nasjonale storlosje i Sachsen (1811), Storlosjen i Darmstadt (1844) og Den tyske storlosjen Broderskapets kjede (Gros\xc3\x9floge Deutsche Bruderkette, 1925).\n_START_SECTION_\nHistorie\n_START_PARAGRAPH_\nNatten mellom den 14. og 15. august 1738 ble Fredrik Vilhelm I av Preussen innviet som L\xc3\xa6rling (I \xc2\xba) i en St. Johannesloge i Braunschweig. I denne frimurerlosjen steg han senere til gradene Medbroder (II \xc2\xba) og Mester (III \xc2\xba). Uvitende om farens tilknytning til frimureriet, inviterte den dav\xc3\xa6rende kronprinsen og senere kong Fredrik II av Preussen de to personene  Baron von Oberg og Freiherr von Bielfeld til slottet Rheinsberg, for \xc3\xa5 be om hjelp til opprettelsen av losjen La loge premi\xc3\xa8re/La loge du Roi notre grand ma\xc3\xaetre. Etter \xc3\xa5 ha besteget tronen f\xc3\xb8rte han selv losjens arbeid videre og avholdt dens f\xc3\xb8rste m\xc3\xb8te den 20. juni 1740. Den 13. september 1740 grunnla deretter medlemmer i Berlin, under ledelse av kongen og Losjer\xc3\xa5dets leder Etienne Jordan, den nye losjen Aux trois globes etter forbilde av den engelske storlosje, uten likevel \xc3\xa5 ma mottatt noe charter fra England._NEWLINE_Etter utbruddet av den f\xc3\xb8rste schlesiske krig samme \xc3\xa5r, ble losjen La loge premi\xc3\xa8re oppl\xc3\xb8st, og dens medlemmer gikk over til nye losjer. Disse losjene grunnla selv nye losjer, i Meiningen,  Frankfurt an der Oder, Breslau, Dresden, og Neuch\xc3\xa2tel. Den 24. juni 1744 dannet de storlosjen Gro\xc3\x9fe K\xc3\xb6nigliche Mutterloge zu den drei Weltkugeln, som den 5. juli 1772 skiftet navn til Gro\xc3\x9fe National-Mutterloge der Preu\xc3\x9fischen Staaten._NEWLINE_Den 5. mars 1767 ble losjen L\xe2\x80\x99union tilsluttet moderlosjen Til de tre glober. Losjen L\xe2\x80\x99union var en avlegger av den strikte observans, som var blitt grunnlagt av Karl Gotthelf von Hund i 1751. I 1778 trakk losjen seg uoffisielt, og deretter den 10. november 1783 offisielt ut av den strikte observans._NEWLINE_Etter frimurerkongressen i Wilhelmsbad i 1782, som markerte slutten p\xc3\xa5 den strikte observans, erkl\xc3\xa6rte losjen seg selvstendig og adopterte h\xc3\xb8ygradene i Det rektifiserte system._NEWLINE_I 1776 ble storlosjen Til de tre glober ogs\xc3\xa5 sentrum for Ordenen av Gull- og Rosenkorset._NEWLINE_I et fors\xc3\xb8k p\xc3\xa5 \xc3\xa5 im\xc3\xb8tekomme de fiendtlige anklagene fra makthaverne under det tredje rike, skiftet storlosjen navn til \xc2\xabDen nasjonale, kristne Orden Fredrik den Store\xc2\xbb (Nationalen christlichen Orden Friedrich der Gro\xc3\x9fe). Dette var uten virkning, og i 1935 ble storlosjen oppl\xc3\xb8st._NEWLINE_Etter andre verdenskrig ble storlosjen gjenopprettet i 1946. Dens arbeidsomr\xc3\xa5de etter krigen var i begynnelsen prim\xc3\xa6rt begrenset til den amerikanske sektor i Berlin. Den 19. juni 1949 ble 42 av dens losjer tilsluttet Den tyske storlosje av gamle, frie og anerkjente murere, mens 5 gjenv\xc3\xa6rende losjer i Vest-Tyskland fortsatt var tilsluttet moderlosjen Til de tre glober._NEWLINE_I 1970 ble Til de tre glober tilsluttet sammenslutningen Tysklands forente storlosjer.\n_START_SECTION_\nOrganisering\n_START_PARAGRAPH_\nDen store nasjonale moderlosjen Til de tre glober ledes av en stormester. Ved sin side har han siden 1797 hatt et r\xc3\xa5d (Bundesdirektorium) best\xc3\xa5ende av br\xc3\xb8dre med storlosjens h\xc3\xb8yeste grad. Storlosjen praktiserer et h\xc3\xb8ygradssystem. Utover St. Johanneslogens tre grader, finnes Allgemeine Altschottische Loge for graden \xc2\xabskotsk mester\xc2\xbb (IV \xc2\xba) og Inneren Orient for gradene \xc2\xabUtvalgt broder\xc2\xbb (V \xc2\xba), \xc2\xabInnviet i det Indre Tempel\xc2\xbb (VI \xc2\xba) og \xc2\xabFortrolige med Fullbyrdelsen\xc2\xbb (VII \xc2\xba).'